Vier sterf toe voertuig op N1 rolFoto: ER24 Vier mense is dood en 11 ander beseer toe ŉ taxi Vrydagoggend op die N1 naby Grasmere, suid van Johannesburg, gerol het. Een van die oorledenes is ŉ 13-jarige seun. Russel Meiring, woordvoerder van ER24, sê paramedici en ander dienste is net na 06:00 na die ongelukstoneel ontbied. “By hul aankoms het hulle die wrak van die taxi in die middel van die pad aangetref. Talle passasiers is uit die voertuig geslinger toe dit verskeie kere gerol het,” sê Meiring. Paramedici het dadelik die slagoffers ondersoek en drie vroue en die tienerseun dood verklaar. Elf ander mense is op die toneel behandel vir beserings wat van gering tot ernstig gewissel het. Paramedici moes spook om sommige van die ernstig beseerde passasiers te stabiliseer voordat al die beseerdes na verskillende hospitale gehaas is. Die oorsaak van die ongeluk word ondersoek.